Document ID: 32001D0573

Nõukogu Otsus,
23. juuli 2001,
millega muudetakse otsust 2000/532/EÜ jäätmete nimistu osas
(2001/573/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1991. aasta direktiivi 91/689/EMÜ ohtlike jäätmete kohta, [1] eriti selle artikli 1 lõiget 4,
võttes arvesse komisjoni ettepanekut
ning arvestades järgmist:
(1) Komisjoni 3. mai 2000. aasta otsusega 2000/532/EÜ (millega asendatakse jäätmeid käsitleva nõukogu direktiivi 75/442/EMÜ artikli 1 punkti a kohaselt jäätmete nimistut kehtestav komisjoni otsus 94/3/EÜ ning ohtlikke jäätmeid käsitleva nõukogu direktiivi 91/689/EMÜ artikli 1 lõike 4 kohaselt ohtlike jäätmete nimistut kehtestav nõukogu otsus 94/904/EÜ) [2] kehtestati ühenduse ohtlike jäätmete nimistu.
(2) Direktiivi 91/689/EMÜ artikli 1 lõikega 4 nähakse ette, et liikmesriigid on kohustatud teavitama komisjoni jäätmetest, mis ei sisaldu ohtlike jäätmete nimistus, kuid millel nende arvates on üks või rohkem nimetatud direktiivi III lisas loetletud omadustest. Mitmed liikmesriigid on teatanud kloorsilaane sisaldavatest jäätmetest, silikoone sisaldavatest jäätmetest ja asbesti sisaldavatest ehitusmaterjalidest ning taotlenud ohtlike jäätmete nimistu kohandamist vastavalt sellele.
(3) Selguse huvides tuleks otseselt sätestada, et üksnes toiduõli ja -rasva sisaldava õli ja vee segu lahutamisel tekkinud rasva ja õli segud ei ole ohtlikud.
(4) Otsust 2000/532/EÜ tuleks vastavalt muuta.
(5) Käesoleva otsusega ettenähtud meetmed ei ole kooskõlas nõukogu 15. juuli 1975. aasta direktiivi 75/442/EMÜ (jäätmete kohta) [3] artikli 18 alusel loodud komitee arvamusega. Seepärast peab need meetmed direktiivi 75/442/EMÜ artikli 18 neljanda lõigu alusel vastu võtma nõukogu,
ON VASTU VÕTNUD KÄESOLEVA OTSUSE:
Artikkel 1
Otsuse 2000/532/EÜ lisa muudetakse kooskõlas käesoleva otsuse lisaga.
Artikkel 2
Käesolevat otsust kohaldatakse alates 1. jaanuarist 2002.
Artikkel 3
Käesolev otsus on adresseeritud liikmesriikidele.
Brüssel, 23. juuli 2001

Labels: 12
7
15
20